钦定古今图书集成/明伦汇编/氏族典/第452卷 > 范景文
## 钦定古今图书集成/明伦汇编/氏族典/第452卷 > 范景文

按《明外史范景文传》：“景文，字梦章，吴桥人。父永年，南
宁知府。景文举万历四十一年进士，授东昌推官。用
治行高等，擢吏部稽勋主事，乞假去。天启五年，起文
选郎中。魏忠贤、魏广微中外用事，景文其同乡也。不
一诣其门。未弥月，谢病去。崇祯初，召为太常少卿。二
年，擢右佥都御史，巡抚河南。京师戒严，率所部勤王。”
四方援兵多剽掠，独河南军无所犯。帝知其足任，明
年擢兵部添注左侍郎，练兵通州。以父丧去官。七年
起南京右都御史。未几，就拜兵部尚书，参赞机务。杨
嗣昌夺情辅政，群臣力争，俱被谪。景文乃倡同列论
救。帝怒，削籍为民。廷臣累荐，十五年召为工部尚书。
十七年命兼东阁大学士，入参机务。及京城陷，景文
赴井死。福王时，谥“文忠。”